KIRJALLINEN KYSYMYS P-0077/02

esittäjä(t): Astrid Thors (ELDR) komissiolle

(17. tammikuuta 2002)

Aihe: Tieteellisen komitean raportti turkiseläimistä

Eläinten terveyttä ja hyvinvointia käsittelevän tieteellisen komitean asettama työryhmä, johon kuului kahdeksan turkiseläintutkimuksen asiantuntijaa Ranskasta, Norjasta, Hollannista, Isosta-Britanniasta, Tanskasta ja Suomesta, on selvittänyt turkiseläinten hyvinvointia puolentoista vuoden ajan.

Työryhmä piti viimeisen kokouksensa toukokuussa 2001 ja jätti sen jälkeen reilut 200 sivua käsittävän raporttiluonnoksen tieteellisen komitean alakomitealle. Tieteellinen komitea käsitteli työryhmän raporttia 12. ja 13. joulukuuta 2001.

Komiteakäsittelyn lopputulos on sokki työryhmän jäsenille. Raportti oli muokattu lähes tunnistamattomaksi. Se sisälsi useita asiavirheitä ja virheellisiä tulkintoja tunnustetuista tutkimustuloksista, siitä oli jätetty pois tai yksinkertaisesti poistettu useita viittauksia ja siihen oli lisätty turkistarhauksen kannalta kielteistä uutta tekstiä ilman minkäänlaisia viittauksia tutkimustuloksiin.

Alkuperäisen raportin laatineet turkiseläintutkijat ovat reagoineet voimakkaasti. Tieteelliselle komitealle 3. tammikuuta 2002 osoitetussa kirjeessä, jonka oli allekirjoittanut kuusi kahdeksasta jäsenestä, tutkijat vaativat raportin vetämistä pois ja sen laatimista uudelleen objektiivisesti ja niihin tieteellisiin tutkimuksiin nojautuen, jotka työryhmä esitti omassa raportissaan. Muussa tapauksessa asiantuntijat aikovat sanoutua irti raportin sisällöstä. He ovat listanneet 42 kohtaa, joissa lopullinen raportti poikkeaa jyrkästi heidän alkuperäisestä raportistaan.

Katsooko komissio, että riippumaton tieteellinen komitea on täyttänyt tehtävänsä eli tarjonnut komissiolle laadukasta tieteellistä neuvoa eläinten hyvinvointiin liittyvissä asioissa? Onko komitea antanut komissiolle terveen tieteellisen perustan, jonka avulla se voi tehdä lainsäädäntöehdotuksia ja muita ehdotuksia, kuten sen työtä koskevat säännöt edellyttävät?

David Byrnen komission puolesta antama vastaus

(1. maaliskuuta 2002)

Eläinten terveyttä ja hyvinvointia käsittelevä tiedekomitea on yksi niistä kahdeksasta tiedekomiteasta, jotka perustettiin tiedekomiteoiden perustamisesta kuluttajien terveyden ja elintarvikkeiden turvallisuuden alalla 23. heinäkuuta 1997 tehdyllä komission päätöksellä 97/579/EY(1). Se tarjoaa riippumattomia tieteellisiä lausuntoja osana riskinarviointia, joka koskee muun muassa kansanterveydelle sekä eläinten terveydelle ja hyvinvoinnille mahdollisesti aiheutuvia riskejä. Komission toimintalinjana on olla puuttumatta tähän prosessiin, jotta taataan yleisön luottamus riskinarvioinnin avoimuuteen ja riippumattomuuteen. Tämä prosessi on vielä vankemmalla pohjalla nyt, kun on päästy sopimukseen Euroopan elintarviketurvallisuusviranomaisen perustamisesta.

Kyseisen tiedekomitean alainen eläinten hyvinvointia käsittelevä alakomitea perusti työryhmän valmistelemaan alakomitealle raporttia turkistuotantoa varten kasvatettavien eläinten hyvinvoinnista. Työryhmälle tehtiin selväksi, että komission päätöksessä säädetyn mukaisesti olisi alakomitean vastuulla laatia ja hyväksyä lausuntoluonnos, jonka pohjalta, mahdollisten muutosten jälkeen, komitea hyväksyy lopullisen lausunnon. Tätä menettelyä noudatettiin, ja työryhmän raportin perusteellisen tarkastelun jälkeen alakomitea laati lausuntoluonnoksen 26. marraskuuta 2001 ja komitea hyväksyi lopullisen lausunnon 12.13. joulukuuta 2001. Komissio on tyytyväinen siitä, että tiedekomiteoiden perustamista koskevaa ja niiden toimintaa sääntelevää komission päätöstä noudatettiin.

Lausunnon hyväksymisen jälkeen eräs työryhmän jäsen lähetti komissiolle ja eläinten terveyttä ja hyvinvointia käsittelevälle tiedekomitealle kirjeen kahdeksanjäsenisen työryhmän kuuden jäsenen nimissä. Kirjeessä esitetyistä näkemyksistä on keskusteltu eläinten hyvinvointia käsittelevän alakomitean kokouksessa 21. tammikuuta 2002 sekä tiedekomitean kokouksessa 5. helmikuuta 2002.

Tiedekomitea on päättänyt laatia työryhmän jäsenille vastauksen ja julkaista Internetissä oikaisun, joka sisältää tiedekomitean hyväksymät muutokset. Kyseinen oikaisu lähetetään suoraan arvoisalle parlamentin jäsenelle ja parlamentin sihteeristöön.

Komissio varaa itselleen oikeuden tehdä lopullinen päätös asianmukaisista jatkotoimista. On syytä pitää mielessä, että vaikka tieteellinen riskinarviointi on tehtävä itsenäisesti ja avoimesti, riskinarviointi on komission ja muiden yhteisön toimielinten tehtävä. Turkistarhauksen tapauksessa komissio siis päättää jatkotoimien tarpeellisuudesta ja tekee sen mukaisesti ehdotuksia jäsenvaltioille ja/tai parlamentille. Eläinten terveyttä ja hyvinvointia käsittelevän tiedekomitean lausunto otetaan tässä prosessissa huomioon.

(1) EYVL L 237, 28.8.1997.